E-783/2007

Mál þetta höfðaði S-kk-nf H-kk-nf Ó-kk-nf, Tjaldanesi, Mosfellsbæ, með stefnu birtri 9. janúar 2007, á hendur J-kk-þgf T-kk-þgf, og K-x-x C-x-x, báðum til heimilis að Bergstaðastræti 3, Reykjavík. Málið var dómtekið 12. júní sl.

Stefnandi krefst greiðslu á 85.302 krónum með dráttarvöxtum af 11.944 krónum frá 5. nóvember 2004 til 6. desember sama ár, af 22.505 krónum frá þeim degi til 5. janúar 2005, af 33.641 krónu frá þeim degi til 7. febrúar 2005, af 44.777 krónum frá þeim degi til 7. mars 2005, af 54.859 krónum frá þeim degi til 5. apríl 2005, af 65.995 krónum frá þeim degi til 6. júní 2005 og af 85.302 krónum frá þeim degi til greiðsludags. Þá krefst stefnandi málskostnaðar að viðbættum virðisaukaskatti af málflutningsþóknun.

Stefndu krefjast sýknu og málskostnaðar samkvæmt yfirliti, samtals að fjárhæð 338.484 krónur.

Í stefnu er sagt að krafan byggist á sjö hitareikningum og eru þeir sundurliðaðir. Sé skuldin þannig til komin að stefnandi hafi greitt hitareikninga fyrir Bergstaðastræti 3 frá því í nóvember 2004 fram í júní 2005, þrátt fyrir að stefndu væru orðin eigendur hússins. Í stefnunni segir að stefnandi sé fyrri eigandi hússins og hafi unnið við lagfæringar fyrir stefndu. Vegna þessarar vinnu hafi hann ekki getað látið loka fyrir vatnið og því greitt reikningana.

Stefnandi gaf skýrslu við aðalmeðferð málsins. Hann kvaðst hafa ítrekað óskað eftir því við stefnendur að þau nafnbreyttu hjá Orkuveitunni. Hann hafi neyðst til að borga þessa reikninga til að komast hjá því að lokað yrði fyrir heita vatnið hjá honum annars staðar. Hann hafi falið lögmanni sínum að rita innheimtubréf eftir að innheimtuaðgerðir hans sjálfs hafi reynst árangurslausar.

Í greinargerð stefndu er kröfu stefnanda ekki mótmælt. Bent er á að stefnanda hafi með hæstaréttardómi 19. desember 2006 verið gert að gefa út afsal fyrir umræddu húsi. Hann hafi ekki sinnt því og hafi stefndu orðið að fá afsal gefið út með aðför 23. febrúar 2007. Þá hafi stefnandi verið dæmdur til að greiða 800.000 krónur í málskostnað, sem hann hafi enn ekki greitt.

Stefndi J-kk-nf T-kk-nf gaf skýrslu við aðalmeðferð. Hann kannaðist ekki við að stefnandi hefði beðið hann að greiða hitareikningana. Þá kvaðst hann ekki hafa fengið innheimtubréf frá lögmanni stefnanda. Fyrsta sem hann hafi heyrt um málið hafi verið stefnan í þessu máli.

Stefndu segjast byggja sýknukröfu sína á 1. mgr. 28. gr. laga nr. 91/1991. Skilyrði skuldajafnaðar séu uppfyllt. Um sé að ræða málskostnað í máli er varði skipti aðila vegna Bergstaðastrætis 3. Eigi kröfurnar því rætur að rekja til sömu lögskipta.

Þá mótmæla stefndu dráttarvaxtakröfu. Þeim hafi fyrst orðið kunnugt um þessa skuld er stefna í þessu máli var birt. Þá hefði stefnandi getað haft þessa kröfu uppi á margboðuðum afsalsfundi vegna hússins, sem hann hafi hins vegar ekki hirt um að mæta á.

Forsendur og niðurstaða.

Stefnandi lýsir atvikum á misjafnan hátt í stefnu og aðilaskýrslu sinni fyrir dómi. Þetta ósamræmi kemur þó ekki að sök. Krafa hans er óumdeild.

Stefndi hefur sýnt fram á að hann eigi aðfararhæfa kröfu á hendur stefnanda sem er samkynja stefnukröfu. Verður fallist á kröfu hans um skuldajöfnuð. Krafa um skuldajöfnuð var gerð í greinargerð sem lögð var fram í dóminum 13. mars 2007, en ekki er sýnt fram á að skuldajöfnuði hafi verið lýst við annað tækifæri. Verður að miða við að krafa stefnanda hafi greiðst með skuldajöfnuði þann dag.

Stefnandi gaf út stefnu í máli þessu 7. janúar 2007. Þá var liðið meira en eitt og hálft ár frá því að hann sendi stefndu innheimtubréf, sem þau að sönnu kannast ekki við að hafa fengið. Í millitíðinni hafði m.a. fallið dómur í Hæstarétti þar sem stefnandi var dæmdur til að greiða stefndu 800.000 krónur í málskostnað og gefa út afsal fyrir eigninni. Rétt hefði verið af stefnanda að hafa kröfu sína uppi við afsalsgerð, en hann sinnti ekki skyldu sinni til að gefa út afsal og var það gefið út með aðför að kröfu stefndu. Loks gekk dómur í öðru máli sem stefnandi höfðaði á hendur stefndu í héraði 14. nóvember 2006. Verða dráttarvextir dæmdir frá málshöfðunardegi, 9. janúar 2007. Þá verður málskostnaður felldur niður.

J-kk-nf F-kk-nf héraðsdómari kveður upp dóm þennan.

D ó m s o r ð

Krafa stefnanda, S-kk-ef Ó-kk-ef, á hendur stefndu, J-kk-þgf T-kk-þgf og K-x-x C-x-x, er viðurkennd að fjárhæð 85.302 krónur, með dráttarvöxtum samkvæmt III. kafla laga nr. 38/2001 frá 9. janúar 2007 til 13. mars 2007, og er að fullu greidd með skuldajöfnuði síðastnefndan dag.

Málskostnaður fellur niður.

J-kk-nf F-kk-nf